Nous Henry, par la grace de Dieu, roy de Navarre et de Champagne et de Brie, Cuens Palatin, feisons à savoir à tous ceus qui verront et orront ces presentes lettres, que cum discorde fust entre nous d’une part, et haut homme et noble notre amé et féal Thiebaut, comte de Bar d’autre part, d’androit de la grange de Viel-Moustier et des appendises de cele grange, laquelle nous disoient que elle estoit de sa garde: nous en avons fait compromis de haut et de bas en hounorable père Erart, par la grace de Dieu, evesque d’Aucuerre, et promettons en bonne foy sans james aler encontre que nous an tanrons fermement ce que li devanditz evesque en dira ou rapportera par son dit, soit par droit ou par peis. En tesmoignage de laquele chose nous avons mis nostre scel en ces presentes lettres qui furent festes en l’an de l’Incarnation nostre Seigneur mil deus cens soixante unze, le jour de la Mazeleine.